Tilda Swinton

**Katherine Mathilda Swinton** (London, Velika Britanija, 5. studenog 1960.) američko-britanska je filmska i kazališna glumica, dobitnica Oscara za najbolju sporednu glumicu za 2007. godinu.

## Biografija
### Mlade godine
Tilda Swinton se rodila kao dijete Judith, Australke, i Sir Johna Swintona, generala škotske garde. Odrasla je uz troje braće u Britaniji, a dijelom i u Njemačkoj, gdje je njen otac bio neko vrijeme smješten. Obitelj Swinton se spominje kao (navodno) najstarija obitelj u Škotskoj i Engleskoj. Tilda je pohađala *West Heath* srednju školu za djevojke (istu školu koju je svojedobno pohađala Diana, princeza Walesa) a zatim *Fettes* fakultet, kojeg je napustila. Godine 1983. je završila Cambridge sveučilište, s diplomom iz političkih i društvenih znanosti.

### Karijera
Swinton je radila u Traverse kazalištu u Edinburghu i u *Royal Shakespeare Company*, prije nego što je počela karijeru na filmu u 1980-ima. Godine 1986. je nastupila u svojem prvom filmu, biografskoj drami *[[Caravaggio (film)|Caravaggio]]*. Što se tiče umjetnosti, uvijek je bila buntovna. S obzirom na svoj androgin izgled, u par je navrata glumila muškarca; Mozarta u Puškinovom *[[Mozart i Salieri (Puškin)|Mozartu i Salieriju]]*, ženu koja glumi svojeg umrlog supruga tijekom 2. svjetskog rata u filmu *[[Man to Man]]*, te u fantaziji *[[Orlando (film)|Orlando]]*, filmskoj adaptaciji romana Virginije Woolf. Udružila se s redateljem Derekom Jarmanom, nastupivši u nekoliko njegovih filmova, od spomenutog *Caravaggija* preko *[[Vrt (film)|Vrta]]* pa sve do njegovog posljednjeg filma *[[Plavo (1993)|Plavo]]*, nakon kojeg je ovaj umro od AIDS-a. Njegova smrt je ostavila dubok trag u njenom životu.

Najpoznatiji eksperimentalni nastup je ostvarila 1995. sa *The Maybe*, u kojem je 8 sati na dan spavala u Serpentine galeriji u Londonu na uvid publici, i to tako tjedan dana, a pojavila se i u glazbenom spotu za grupu Orbital. S vremenom je Tilda započela nastupima u nezavisnim, eksperimentalnim filmovima, kao što su *Ženske perverzije* i *[[Mogući svjetovi]]*. Za triler *[[Duboki kraj]]*, u kojem je glumio i Goran Višnjić, nominirana je za Zlatni globus te je pobrala nagrade kritike. Nastupila je i u satiri *[[Adaptation (film)|Adaptacija]]*, koju je napisao Charlie Kaufman, a koja je također ostala zapamćena. Za nastup u kontroverznoj erotskoj drami *[[Mladi Adam]]*, u kojoj se razodjenula, osvojila je nagradu BAFTA. Godine 2005. je ostala osobito zapamćena u nezvisnoj drami *[[Broken Flowers|Slomljeno cvijeće]]* Jima Jarmuscha i u hitu *[[Narnijske kronike: Lav, vještica i ormar]]*.

Dana 24. veljače 2008. Tilda Swinton je dobila Oscara za najbolju sporednu glumicu za ulogu u filmu *[[Michael Clayton (2007)|Michael Clayton]]*.

Živi u gradu Nairnu na sjeveru Škotske. Provela je dvije godine u Keniji i Južnoj Africi kao dobrovoljni radnik u dječjoj školi. Dio godine živi s nevjenčanim suprugom, umjetnikom Johnom Byrneom, s kojim ima dvoje blizanaca, Xaviera i Honor Byrne, a drugi dio godine s mlađim novozelandskim slikarom Sandrom Koppom.
 
## Izabrana filmografija
* 1987. - *[[Smrt prijateljstva]]*
* 1989. - *[[Ratni rekvijem]]*
* 1990. - *[[Vrt (film)|Vrt]]*
* 1992. - *[[Orlando (film)|Orlando]]*
* 1993. - *[[Plavo (1993)|Plavo]]*
* 1996. - *[[Ženske perverzije]]*
* 1999. - *[[Ratna zona]]*
* 2000. - *[[Žal (film)|Žal]]*
* 2001. - *[[Vanilla Sky|Nebo boje vanilije]]*
* 2003. - *[[Duboki kraj]]* – nominacija za Zlatni globus
* 2002. - *[[Adaptation (film)|Adaptacija]]*
* 2003. - *[[Mladi Adam]]*
* 2005. - *[[Broken Flowers|Slomljeno cvijeće]]*
* 2005. - *[[Narnijske kronike: Lav, vještica i ormar]]*
* 2007. - *[[Michael Clayton (2007)|Michael Clayton]]* - Oscar za najbolju sporednu glumicu; BAFTA za najbolju sporednu glumicu
* 2008. - *[[Julia (2008)|Julia]]*
* 2008. - *[[Narnijske kronike: Princ Kaspijan]]
* [[2008]]. - *Spaliti nakon čitanja*
* [[2008]]. - *Neobična priča o Benjaminu Buttonu*
* [[2009]]. - *Granice kontrole''
* 2011. - Moramo da pričamo o Kevinu

## Vanjske veze

* 
* Tilda Swinton fan site 
* [Govor na [Znanstvena fantastika|ZF] filmfestu 2006.] 
* Intervju za The Guardian